
PËR KRIJIMIN E BORDEVE RAJONALE TË KULLIMIT LEZHË, DURRËS, FIER DHE KORÇË

Në mbështetje të nenit 100 të Kushtetutës dhe të neneve 35 e 41, të ligjit nr. 8518, datë 30.7.1999, “Për ujitjen dhe kullimin”, të ndryshuar, me propozimin e ministrit të Bujqësisë, Zhvillimit Rural dhe Administrimit të Ujërave, Këshilli i Ministrave 

VENDOSI:

1. Krijimin e bordeve rajonale të kullimit Lezhë, Durrës, Fier dhe Korçë, të cilat financohen nga buxheti i shtetit, i miratuar për Ministrinë e Bujqësisë, Zhvillimit Rural dhe Administrimit të Ujërave.
 2. Zonat e shërbimit të kullimit, mbrojtjes nga përmbytja dhe ujitjes me infrastrukturën përkatëse në administrim të këtyre bordeve të jenë, si më poshtë vijon:
- 	Bordi Rajonal i Kullimit Lezhë: zona e shërbimit përfshin qarqet e Lezhës, Shkodrës dhe Kukësit;
- 	Bordi Rajonal i Kullimit Durrës: zona e shërbimit përfshin qarqet e Durrësit, Tiranës dhe Dibrës;
- 	Bordi Rajonal i Kullimit Fier: zona e shërbimit përfshin qarqet e Fierit, Vlorës dhe Gjirokastrës;

- 	Bordi Rajonal i Kullimit Korçë: zona e shërbimit përfshin qarqet e Korçës, Elbasanit dhe Beratit.
3. Vendimet e Këshillit të Ministrave nr. 63, datë 28.1.2005, “Për ngritjen e bordit të kullimit në zonën e shërbimit të kullimit të Beratit”, nr. 280, datë 16.4.2004, “Për ngritjen e bordit të kullimit në zonën e shërbimit të kullimit Durrës”, të ndryshuar, nr. 286, datë 16.4.2004, “Për ngritjen e bordit të kullimit në zonën e shërbimit të kullimit të Elbasanit”, nr. 288, datë 16.4.2004, “Për ngritjen e bordit të kullimit në zonën e shërbimit të kullimit të Fierit”, nr. 66, datë 28.1.2005, “Për ngritjen e bordit të kullimit në zonën e shërbimit të kullimit Gjirokastër”, nr. 264, datë 7.4.2010, “Për krijimin e bordeve të kullimit në zonën e shërbimit të kullimit Tiranë-Kavajë, Korçë-Pogradec e Vlorë-Sarandë, si dhe për një shtesë në vendimin nr. 286, datë 16.4.2004, të Këshillit të Ministrave, “Për ngritjen e bordit të kullimit në zonën e shërbimit të kullimit Elbasan””, nr. 120, datë 25.2.2005, “Për krijimin e bordit të kullimit në zonën e shërbimit të kullimit të Kukësit”, nr. 283, datë 16.4.2004, “Për ngritjen e bordit të kullimit në zonën e shërbimit të kullimit të Lezhës”, të ndryshuar, nr. 94, datë 13.2.2003, “Për krijimin e bordit të kullimit për rrethin e Lushnjës”, nr. 119, datë 25.2.2005, “Për krijimin e bordit të kullimit në zonën e shërbimit të kullimit të Dibrës”, dhe nr. 282, datë 16.4.2004, “Për ngritjen e bordit të kullimit në zonën e shërbimit të kullimit të Shkodrës”, shfuqizohen.

4. Ngarkohen Ministria e Bujqësisë, Zhvillimit Rural dhe Administrimit të Ujërave dhe Ministria e Financave për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

